Pressemeddelelse

Oktober 2012

Succes for Peugeots nye benzinmotor

**Peugeots nye 3-cylindrede benzinmotor har allerede levet op til de høje forventninger. Få måneder efter introduktionen har efterspørgslen været så stor, at produktionskapaciteten på fabrikken i Trémery er skruet op på maksimum, så der hver dag produceres 1.000 eksemplarer af VTi-motoren.**

Peugeot 208 er den første model, som tilbydes med den nye 3-cylindrede benzinmotor. På mindre end to måneder udgør denne benzin-version allerede 30 % af 208-salget på det danske marked, hvilket understreger, at tendensen i høj grad peger mod små og brændstoføkonomiske benzinmotorer.

Interessen for den nye benzinversion af 208 betyder, at der er fuld damp på Trémery fabrikken, hvor Peugeots nye 3-cylindrede benzinmotor bliver produceret. Siden juni er der produceret cirka 40.000 eksemplarer af denne VTi-motor og produktionen kører nu på sit højeste, hvilket betyder, at der hver dag ruller næsten 1.000 eksemplarer af den 3-cylindrede VTi-motor af samlebåndet.

Peugeots 3-cylindrede benzinmotor er resultatet af tre års intensivt arbejde. Hele 52 godkendte patenter, hvoraf de 17 er i topstykket, vidner om den innovation og forskning, der er lagt i denne nye motor. Målet ved projektets start var klart: Reduceret CO2-emission med 25 % i forhold til den velkendte 4-cylindrede TU motor, højt moment ved lavt omdrejningstal og en vægtreduktion på 25 kg.

Resultatet er ikke til at tage fejl af – den nye 1,2 l VTi-motor yder i 208´eren 82 hk, kører op til 22,2 km/l og har et CO2-udslip på 104 g/km, hvilket placerer den blandt de absolut mest brændstoføkonomiske benzinmodeller i sin klasse.